tartuNLP/wikipedia-smugri-20251201 huggingface dataset:
Välisringhääling

Välisringhääling (ka välissaated) on rahvusvahelise ulatusega raadiosaated. 
Maailma suurimad välisringhäälinguga tegelevad organisatsioonid on BBC, Deutsche Welle, Ameerika Hääl, Prantsuse Välisraadio (RFI), Pekingi raadio ja Moskva raadio.
Eesti ja välisringhääling.
Eestikeelse välisringhäälingu tähtsamad tegijad on olnud Ameerika Hääle, Vabadusraadio–Raadio Vaba Euroopa, Eesti Vabaduse Hääle ja Rootsi Raadio eesti toimetused. Tallinna raadio on teinud eestikeelseid raadiosaateid pagulaskonnale vaid sovetliku okupatsiooni ajal 1944-1991.
Moskva raadio

Moskva raadio (vene keeles "Радио России", varem tuntud ka kui Üleliiduline Raadio) on Venemaa riigiraadio.
See on üks suurimaid ringhäälinguorganisatsioone maailmas. 
Välisteenistus.
Moskva raadio välisteenistus (ingliskeelne nimetus "Voice of Russia") asutati aastal 1929 ning see on andnud eetrisse saateid rohkem kui 70 keeles. Aastal 2006 oli neist käigus umbes 35. 
Eesti raadiosaated.
Moskva raadiole allusid aastatel 1944–1991 ka Tallinna raadio välissaated. Moskva raadio ise edastas eestikeelseid saateid aastatel 1941–1944; eesti toimetust juhtisid Olga Lauristin, Johannes Semper, Eduard Päll, Paul Uusman jt. Teise maailmasõja algul oli Moskva raadio eesti toimetus mõne kuu kestel evakuatsioonis Kuibõševis, kus saated, kuigi väiksemas mahus, siiski jätkusid.
Jaan Pennar

Jaan Pennar (12. juuni 1924 Tallinn – 24. juuli 1996 Rootsi) oli sovetoloog ja raadioajakirjanik.
Ta sündis 1924. aastal Tallinnas eesti-vene perekonnas ning lõpetas 1943. aastal Jakob Westholmi Gümnaasiumi. 
1943. aastal põgenes Soome ja sealt edasi Rootsi, aastatel 1944–1945 õppis Uppsala Ülikoolis. 
1945. aastast elas USA-s, kus õppis Princetoni ülikoolis ja sai 1955. aastal politoloogiadoktori kraadi. Ta uuris sovetoloogiat ja töötas sellega seotud ametikohtadel, sealhulgas oli ta Nõukogude Liidu küsimuste nõuandja mitmes teaduskeskuses, mis olid ameeriklaste vabastuspoliitika projektide raames loodud kommunismiuuringuiks. 
Pennar töötas kõrgetel ametikohtadel ka RFE–RL-is Münchenis. Aastail 1984–1989 oli ta Vabadusraadio (RL-i) mittevene osakondade direktor. 
Ta suri raske haiguse järel suvel 1996 Rootsis.
Looming.
Üks tema erialasid oli NSV Liidu ja araabia maade suhted, samuti Nõukogude Liidu muud välissuhteid, rahvuslus ja hariduselu. 
Mälestuse jäädvustamine.
USA-s New Yorgis asuva Harrimani Instituudi juures on Jaan Pennari nimeline stipendiumifond.
Isiklikku.
Tema esimene abikaasa oli araablanna Margaret ning neil on tütar Karen. 1979. aastast oli ta abielus ajakirjanik Eva Merike Kangro-Pennariga.
Eva Merike Kangro-Pennar

Eva-Merike Kangro-Pennar (3. juuli 1950 Lund, Rootsi – 10. mai 1997 Põhja-Saksamaa) oli väliseesti ajakirjanik ja keeleteadlane.
Ta töötas Lundi ülikooli soome-ugri keelte kateedris eesti keele õppejõuna. Detsembrist 1975 oli ta Münchenis Vabadusraadio ja raadio Vaba Euroopa eesti toimetuses, kus tegi kultuurisaateid ja oli toimetust koordineeriv sekretär, kuni sai 1985 toimetusjuhiks. 1988 siirdus ta saateanalüüsi osakonda. 
1990 asus pere Rootsisse Båstadi. Eva-Merike Kangro-Pennar hukkus 10. mail 1997 autoõnnetuses Põhja-Saksamaal.
Isiklikku.
Eva Merike oli Maria Kangro ja kirjanik Bernard Kangro tütar. 
Aastast 1979 oli ta abielus sovetoloog Jaan Pennariga.
Markus Larsson

Markus Larsson (sünninimi Raivo Ojasaar; sündinud 19. augustil 1947 Tallinnas) on ajakirjanik.
Kutselt araabia keele õpetaja jõudis KGB agentuuri kaudu Soome ajakirjandustööle ja lõpuks põgenes perega Rootsi kaudu Läände. Aastatel 1996–2004 oli Larsson Ameerika Hääle Eesti osakonna juhataja; viimane ametikoht oli sama raadio Aasia osakonna nõuniku koht. 2005. aastast elab ta taas Ojasaare nime all perega Eestis.
Töökäik.
Ojasaar–Larsson on töötanud ka giidi-tõlgina ja Eesti Televisiooni propagandasaadete peatoimetuse toimetajana. 
NSV Liidu Riikliku Julgeoleku Komitee välisluure ülesandel külastas Soomet ja Süüriat ning kutsuti 1980. aastal n-ö TASS-i käsutusse. 
Aastatel 1981–1986 tegutses ta Nõukogude Liidu ametliku uudistetalituse akreditatsiooni katte all, kuni kadus mais 1986 Helsingi TASS-i korrespondendi kohalt vene diplomaatidele teadmata suunas koos kahe alaealise pereliikme ja abikaasaga, kes oli töötanud NSV Liidu Helsingi saatkonna telefonistina. 
Ojasaar oli aastatel 1983–1986 KGB ja CIA topeltagent. 
Tema edasist käekäiku kattis mõneks ajaks salapära, kuni USA ametliku välisraadio Ameerika Hääle eestikeelsete saadete toimetus täienes 1990. aastal värske meeshäälega, mida tutvustati kui Markus Larssoni oma ja milles tema kunagised kolleegid Tallinnas tundsid ära Raivo Ojasaare. Ojasaare perekond oli vahepeal omandanud USA valitsuse abiga uue identiteedi.
Eesti kolleegide meenutusi tema Ameerika-perioodist.
Mati Talvik intervjueeris teda 1992. aastal Washingtonis.
Harri Tiido, kes töötas Ameerika Hääles 1996.-1997. aastal, on meenutanud: "Nii kolleegi kui ka inimesena [oli ta] väga mõnus, andis toimetusele vabad käed teha Ameerika Hääle tegelikust poliitikast erinevaid, kuid kuulatavamaid saateid. Sai aru, et Eesti kuulajale sobib teistsugune formaat ja tegelikult riskis oma nahaga, kuna sellest teada saamisel oleks võinud tal ehk kehvasti minna. Õnneks aitasid kuulatavuse numbrid ja meie vabamat eetrikasutust toodi hiljem teistele eeskujuks. Lahe oli temaga suhtlemine ka väljaspool tööd."
Ringhääling

Ringhääling on raadio- või televisiooniprogrammide edastamine antenni- või kaabellevivõrgu kaudu kodeerimata või kodeeritud kujul eesmärgiga teha need üldkasutatavate vastuvõtuvahenditega üldsusele kättesaadavaks.
Sõnakasutusest.
Oskussõna "ringhääling" (ingl. "broadcasting") võeti kasutusele 1923. aastal ja sellega tähistati avalikke raadiosaateid andvat ringhäälinguasutust (näiteks Raadio Ringhääling, Riigi Ringhääling). Kui 1950. aastatel algas telesaadete edastamine, nimetati eraldi raadiot ja televisiooni (nt oli Eesti NSV Riiklik Televisiooni ja Raadio Komitee). Oskussõna "ringhääling" seostus veel pikka aega ainult raadioga. 
Üldistava terminina võeti sõna "ringhääling" kasutusele 2007. aastal, kui Eesti Televisiooni ja Eesti Raadio ühendamisel loodi Eesti Rahvusringhääling (ERR). ERR on sõltumatu avalik-õiguslik (avaõiguslik) juriidiline isik, mis toodab tele- ja raadioprogramme (k.a saateid) ning pakub muid meediateenuseid.
Üldtähenduses on sõna "ringhääling" kasutatud ka näiteks nimes Euroopa Ringhäälingute Liit. Ringhäälinguid eristavateks oskussõnadeks on "raadioringhääling" ja "televisiooniringhääling".
Ringhäälingu ajaloost.
Ringhääling tugineb 19. sajandi lõpus ja 20. sajandi alguses toimunud edusammudele elektroonika ja raadiotehnika alal. Kuid alles pärast Esimest maailmasõda algas ringhäälingu tõeline võidukäik kogu maailmas. 
Regulaarseid raadioringhäälingu saateid alustati Ameerika Ühendriikides 1921. aastal ja Euroopa maades alates 1922. aastast, sealhulgas Eestis 18. detsembril 1926.
Televisioonisaateid hakati mitmes riigis regulaarselt edastama 1930. aastate teisel poolel.
Sagedus

 
Sagedus on võrdsete ajavahemike tagant korduvate sündmuste (füüsikas enamasti võngete, impulsside vmt) arv ajaühikus.
Sageduse tähis füüsikalise suurusena on "f", mis tuleneb ladina sõnast "frequentia" ("arvukus, rohkus, rahvahulk"). Mõnikord, näiteks valguslaine kirjeldamisel on sageduse tähisena kasutusel kreeka täht nüü formula_1.
Sageduse ühik SI-süsteemis on herts (Hz): 1 sündmus sekundis on 1 herts. Pöörlevate mehaaniliste seadmete pöörlemissageduse traditsiooniline ühik on pöörete arv minutis, inglise keeles "revolutions per minute", lühendina "r/min" või "rpm". 60 rpm = 1 Hz.
Perioodilise protsessi sagedus on leitav järgmisest valemist:
formula_2
kus "T" on periood.
Laine sagedus.
Laine on ruumis leviv võnkumine. Selle sagedus formula_3 on pöördvõrdelises sõltuvuses lainepikkusest formula_4. Täpsemalt võrdub sagedus laine levimiskiiruse formula_5 ja lainepikkuse jagatisega:
formula_6
Vaakumis leviva elektromagnetilise kiirguse korral on kiiruseks valguse kiirus formula_7. Helilainete puhul on selleks helikiirus (õhus umbes 330 m/s).
Jelcz

Jelcz SA on Poola busse ja veokeid tootev ettevõte, mis kuulub kontserni Zasada SA.
Jelcz toodab linnabusse, trollibusse, linnalähi- ja kaugliinide busse, turistibusse ning koolibusse.
Ettevõtte asub Wrocławi lähedal Jelcz-Laskowices.
Eestimaa Kommunistlik Partei

Eestimaa Kommunistlik Partei (lühend EKP; 1940–1952 Eestimaa Kommunistlik (bolševike) Partei, lühend EK(b)P) oli kommunistlik organisatsioon, mis tegutses Eestis ja Nõukogude Liidus 1920–1940 Kominterni juhtimisel, 1940–1990 Nõukogude Liidu Kommunistliku Partei (NLKP) territoriaalorganisatsioonina ja 1990–1991 NLKP omalaadse osana. Eesti NSVs oli NLKP kuni 1980ndate lõpuni ainus partei (üheparteisüsteem).
Iseseisvas Eesti Vabariigis ei saanud 1920.-1930. aastatel ükski nime järgi kommunistlik (ega bolševike, enamlaste vms) partei ametlikku luba poliitilise ühinguna tegutsemiseks. EKP oli seetõttu aastatel 1920–1940 Eestis illegaalselt tegutsema sunnitud poliitiline salaühing. Pärast Eesti okupeerimist 1940. aasta juunis tuli EKP põranda alt välja ning 8. oktoobril 1940 ühendati see ametlikult NSV Liidu kommunistliku parteiga (ÜK(b)P, hilisema nimega NLKP).
EKP eesmärk oli ehitada üles kommunistlik ühiskond. Partei kõrgeim organ oli EKP kongress, millel valiti kongressi saadikute seast EKP Keskkomitee ja EKP revisjonikomisjon. Jooksvate ülesannete täitmiseks valis keskkomitee EKP Keskkomitee büroo ning määrati piirkondlike allasutuste linna- ja rajoonikomiteede esimesed sekretärid ja linna- ja rajoonikomiteed.
Ajalugu.
5. novembril 1920 asutati Tallinnas EKP I kongressil senistest Venemaa Kommunistliku (bolševike) Partei Eestimaa organisatsioonidest Eestis illegaalselt tegutsev Eestimaa Kommunistlik Partei. Kongressil moodustati EKP Keskkomitee, mis juhtis EKP tööd kongresside vahel. Samal kongressil otsustati liitumine Kominterni ehk Kommunistliku Internatsionaaliga, tunnistades end organisatsiooniliselt üheks Kominterni sektsiooniks (Kominterni struktuuriüksuse nimetus) ja esindusena Nõukogude Venemaal Eestimaa Kommunistliku Partei KK Venemaa Büroo ehk Välismaa Büroo.
Etniline puhastus

Etniline puhastus ehk etnotsiid on üks genotsiidi vorme.
Etniline puhastus on sõnasõnaline tõlge serbohorvaadi väljendist "etnicko čišćenje". Enne 1990. aastat oli Jugoslaavia Rahvaarmee sõjaväelises doktriinis mõiste "čišćenje terena" ehk "maastiku puhastamine", viitamaks vastaste hävitamisele selleks, et vallutatud ala üle kontroll saavutada. Doktriini päritolu on ebaselge, kuid see võib pärineda partisanisõja ajast. 
1990. aastatel hakkas meedia etnilise puhastuse mõistet kasutama endises Jugoslaavias elavate tsiviilelanikkonna gruppide suhtes toime pandud tegude kohta. Nende gruppide hulka kuulusid moslemid Bosnias ja Hertsegoviinas, serblased Krajina piirkonnas Horvaatias ning albaanlased ja serblased Serbias Kosovos.
On arvatud, et etniline puhastus on pelgalt eufemism genotsiidi kohta; teine seisukoht on, et kui genotsiidi eesmärgiks on inimrühma hävitamine, siis etnilise puhastuse eesmärk on etniliselt ühetaoliselt asustatud maa-alade loomine, mis on saavutatav muuhulgas genotsiidi abil.
Genotsiid

Genotsiid on tegu, mille eesmärk on mingi rahvusliku, etnilise, rassilise või usulise ühenduse osaline või täielik hävitamine. Genotsiidi eesmärk (kavatsetus) eristabki genotsiidi teistest inimsusvastastest kuritegudest.
Genotsiid võib toimuda vastava ühenduse liikmete tapmisena, kehavigastuste või vaimsete häirete tekitamisena, ebasobivate elutingimuste pealesurumisena, sündimuse takistamisena, küüditamisena või muul kujul.
Bhutani kuningas

Bhutani kuningas ehk Bhutani maharadža on Bhutani monarh alates 1907. aastast. 
Aastal 1907 haaras võimu Trongsa ringkonna valitseja Ugyen Wangchuck ja kuulutas 17. detsembril end Bhutani kuningaks, rajades päritava monarhia. Suurbritannia tunnustas tema võimu.
17. detsembrit tähistatakse rahvuspäevana. 
Kuninga tiitel on aastast 1963 Druk Gyalpo (dzongha keeles 'Kõuedraakonikuningas', (Tema Majesteet, kuni 1971 Tema Kõrgus). 
Algselt kehtis kuninga poolt valitsetavas Bhutanis absoluutne monarhia. Esimene samm konstitutsioonilise monarhia poole oli Rahvuskogu asutamine 1953. Aastal 1968 andis kuningas välja dekreedi, millega Rahvuskogust sai kuninga suveräänne institutsioon. Aastast 1969 kadus kuningal vetoõigus Rahvuskogu otsuste üle. Rahvuskogu sai ühtlasi õiguse kuningat umbusaldushääletusega võimult kõrvaldada. Sel juhul läheb võim üle troonipärijale. Kuninga nõudmisel seati sisse iga kolme aasta toimuv usaldushääletus. Niiviisi loodi "demokraatlik monarhia". 
Aastal 1998 läbi viidud poliitiliste reformideni oli kuningal absoluutne võim. Ta oli ühtlasi valitsusjuht. Nüüd on valitsusjuhiks peaminister. 
Kuningate loend.
Bhutanil on olnud neli kuningat:
Eellugu.
Bhutani monarhia juured ulatuvad 17. sajandisse, kui laama Shabdrung Ngawang Namgyal haaras nii usulise kui ka ilmaliku võimu. Tema võim ei olnud päritav, järglane oli reinkarneerunu.
Bhutani asulate loend

"Siin on loetletud Bhutani asulaid."
Kubernerkond (Iraak)

Iraagis on kubernerkond ("muḩāfaz̧āt", ainsus "muḩāfaz̧ah") 1. järgu haldusüksuse tüüp.
Iraak jaguneb 19 kubernerkonnaks:
Autosan

Autosan S.A. on Poola suurim bussitootmisettevõte, see kuulub Zasada SA kontserni. Omab rahvusvahelisi vastavussertifikaate. Tehas asub Poola kaguosas Sanoki linnas.
Tehase ajalugu ulatub aastasse 1832, mil Walent Lipinski ja Mateusz Beksinski asutasid Sanokis katlatöökoja. 19. sajandi teisel poolel valmistati vabrikus ka aurumasinaid ja vedureid, 20. sajandi alguses spetsialiseeruti vagunite tootmisele. Muuhulgas valmistati 1929. aastal esimesed 15 autobussikeret ning pärast teist maailmasõda trofeeautode šassiidel umbes 70 tuletõrjeautot. Tehas kandis tollal Sanoki Vagunitehase Sanowag nime.
Busside seeriatootmist alustati Sanokis 1950. aastate alguses, mil veoauto Star 20 baasil läksid tootmisse bussid Star N51 ja N52. Mõnevõrra hiljem võeti kasutusse kaubamärk San, 1950. ja 1960. aastatel tootis tehas samuti Stari agregaate kasutades busse San H01, H25, H27 ning H100. Sanoki Autobussitehase Autosan (poola keeles Sanocka Fabryka Autobusów "Autosan") nimi anti tehasele 1958.
1967. aastal koostati 15-masinaline Makedoonias (tollane Jugoslaavia) toodetud autobusside Sanos 09 partii; jugoslaavlaste konstruktsiooni edasi arendades sündis peagi mudel Autosan H9. Üha uute modifikatsioonide järel püsis see mudel tootmises 2006. aastani.
1994. aastal tehas erastati, omanikuks sai Poola tööstusgrupp Zasada SA. Valmistatakse erinevaid turismi-, linnalähi-, kooli- ja eriotstarbelisi autobusse.
Marketingi ja müügiga tegeleb "Polskie Autobusy Sp. z o.o.", kuhu kuulub Autosan SA.
Eksport.
1980. aastatel olid Autosani tooted Ida-Euroopas hästi tuntud. Üritati luua Autosani montaažitehased ka Venemaal, Valgevenes, Slovakkias. Mõned püüdlused õnnestusid, kuid laiemat tootmist välismaal ei alustatud.
2003. aastal alustas bussitootja uuesti eksporditurgude vallutamist ja teda on saatnud edu. Eksport on viimaste aastate jooksul kasvanud. Põhiliseks välisturuks on Euroopa Liit. Suurema osa Autosane müüakse Rootsi, Suurbritanniasse, Ungarisse.
Bhutani vapp

Bhutani vapp on Bhutani ametlik vapp.
Kirjeldus.
See on ringikujuline.
Ta kujutab kahte ristatud teemantpiksenoolt lootose kohal. Piksenoolte kohal on kalliskivi ja kummalgi küljel kõuedraakon.
Tõlgendus.
Piksenooled kujutavad ilmaliku ja vaimuliku võimu vahelist harmooniat. Teise tõlgenduse järgi sümboliseerivad piksenooled valitsejat ja tema võimu.
Piksenoolte kohal olev päikesevari sümboliseerib Bhutani rahva vaimulikku kaitset.
Lootos sümboliseerib rahu ja puhtust.
Isane ja emane kõuedraakon tähistavad Bhutani dzongkhakeelset nime "Drukyuel" 'Draakonimaa'. Nad keerlevad ümber piksenooltest ratta.
Ajalugu.
Vapp on käibel 1980. aastast.
Tiibeti Budismi Nyingma Eesti Kogudus

Tiibeti Budismi Nyingma Eesti Kogudus oli Eestis tegutsenud budistlik usuühendus 1990. aastate algusest kuni 2011 või 2013. aastani. See kujunes inimestest, kes juba varem olid tegelenud budismiga Eestis tegutsenud budistlikes organisatsioonides ja ühendustes (nt Eestimaa Budistlik Vennaskond ja Eesti Budistlik Liit).
1994. aastal saabus esmakordselt Eestisse Tiibeti budismi "nyingma" koolkonna õpetaja Nyichang Rinpoche Jaapanist. Õpetaja külastas regulaarselt Eestit ka järgmistel aastatel, korraldades õppelaagreid.
1996. aastal hakkas Nyichang Rinpoche õpetama "Longchen Nyingthig" "ngöndro"'d (sissejuhatust "Dzogchen"-õpetusse) kindlale, 18 inimesest koosnevale grupile. Õppetöö kestis 2001. aasta suveni.
1997. aastal tekkis vajadus grupp ametlikult registreerida. 21. septembril 1997. aastal toimus asutamiskoosolek ja 2. oktoobril samal aastal sai Tiibeti Budismi Nyingma Eesti Kogudus ametlikult registreeritud.
2011. aasta seisuga koguneti regulaarselt. 
Tiibeti Budismi Nyingma Eesti Koguduse liikmed on osa võtnud ja tegevad olnud mitmetes kohalikes ning rahvusvahelistes budismiga seotud organisatsioonides: Budismi Instituut, Eesti Tiibeti Traditsioonilise Meditsiini Akadeemia, Eesti Dzogtšeni Ühing, Drikung Dzogtšeni Eesti Kogukond, Eesti Sogyal Rinpoche Rigpa grupp, kogudus Drikung Kagyu Ratna Shri Keskus jt. Samuti on nad osalenud Usuliste Ühenduste Ümarlaua tegevuses.
Autokraatia

Autokraatia (kreeka keeles "αὐτοκρατία", mis tuleb sõnadest "αυτός" 'ise' ja "κρατεῖν" 'valitsema) ehk isevalitsus on valitsemise vorm, kus kogu võimutäius on ühe inimese käes. Autokraati ehk isevalitsejat nimetatakse mõnel juhul ka näiteks imperaatoriks. 
Tänapäeval on see tihtipeale sünonüüm sõnadele "despoot" ja "diktaator", kuigi neid väljendeid kasutatakse erinevates olukordades.
Autokraatiat on ajaloos seostatud ka monarhiaga, kus kogu võim riigis on kuningal. Kuid erinevalt monarhiast, kus võim päritakse, on autokraatias võimalik võimuni jõuda ka läbi valimiste.
Ludwig Noorem

Ludwig Noorem (mõnikord ka Ludwig III; umbes 835–882) oli Karolingide dünastiast Saksimaa kuningas. Ta oli Ludwig Sakslase poeg. 
Ludwig ja ta vennad olid oma isa vastu tihti mässanud ning selle tulemusena riigi sisuliselt omavahel ära jaganud. Isa surma järel jagati Ida-Frangi riik lõplikult tema kolme poja vahel: vanim neist, Karlmann, sai Baieri, Karl Paks Alemannia ja Reetia ning Ludwig Saksimaa.
Pärast oma venna Karlmanni surma aastal 880 sai Ludwig ka Baieri valitsejaks, kuid kui ta 882. aastal suri, sai kogu Ida-Frangi riigi valitsejaks tema vanem vend Karl Paks, kes oli alates 879. aastast ka Frangi keiser.
Theoderich Suur

Theoderich Suur (454 – 30. august 526) oli idagootide kuningas alates 488. aastast ning läänegootide regent alates 511. aastast kuni surmani.
Nooruses oli Theoderich elanud Ida-Rooma riigis ning oli seetõttu suhteliselt haritud ning Rooma kultuuripärandit austav valitseja.
Aastal 489 tungis Theoderich idagootide eesotsas Itaaliasse, kus võitles germaanlase Odoakeriga, kes oli viimase Lääne-Rooma keisri kukutanud ning end Itaalia kuningaks kuulutanud. 492. aastal sõlmisid Theoderich ja Odoaker lepingu, millega pidid hakkama koos Itaaliat valitsema. Kuid juba järgmisel aastal lasi Theoderich Odoakeri tappa ning sai Itaalia ainuvalitsejaks, resideerides Lääne-Rooma viimases pealinnas Ravennas. Ta toetas antiikpärandi ja veinikunsti säilitamist ning püüdis lahus hoida ka roomlasi ja idagoote, keelates nendevahelised abielud. Theoderich oli oma aja silmapaistvamaid barbarite kuningaid, kes suutis muuhulgas peatada ka frankide ekspansiooni lõunasse, sõlmides selleks liidu läänegootidega.
Theoderich rajas Itaalias tugeva Idagootide riigi, ent sellele vaatamata ei suutnud tema järglased seista eriti edukalt vastu Justinianus Suure sissetungile, mistõttu Itaalia langes mõneks ajaks taas Ida-Rooma riigi kätte, sest tema üritus moodustada germaanlaste ühisrinnet Ida-Rooma vastu kukkus Chlodowechi vastuseisu tõttu läbi.
Jaan Vaag

Jaan Vaag (15. juuni 1960 – 27. märts 2012) oli eesti rokkmuusik ja mänedžer. 
Tema korraldatud oli Onu Bella ja Vennaskonna ühisturnee, mida kutsuti "Kuldhamba ajastuks".
Tema hüüdnimi Kuldhammas on tulnud sellest, et tal olid kõik hambad kullast.
Ta oli alates 6. juunist 2006 Konstitutsioonierakonna liige ja kandideeris Konstitutsioonierakonna nimekirjas 2007. aasta Riigikogu valimistel valimisringkonnas nr. 1, sai 5 häält ega osutunud valituks.
Ta oli Helmut Vaagi ja Salme Lauren-Vaagi poeg.
Gudrun Schyman

Gerd Gudrun Maria Schyman (sündinud 9. juunil 1948 Täbys) on Rootsi poliitik. 
Ta oli Rootsi Vasakpartei liider 1993. aastast kuni jaanuarini 2003, kui ta sunniti maksupettuse pärast tagasi astuma. Ta lahkus parteist 2004. aastal, et pühenduda täielikult poliitikas feminismile. Ta on Rootsi parlamendi liige. 
Schyman alustas poliitilist karjääri organisatsioonis Marxist-Leninistiska Kampförbundet. Pärast NSV Liidu kokkuvarisemist valiti ta Kommunistide Vasakpartei ("Vänsterpartiet Kommunisterna") esimeheks. Hiljem muutus partei Vasakparteiks ("Vänsterpartiet").
Schyman suurimaks saavutuseks peetakse tema valijatele pühendumust, mis kahekordistas Vasakparteist parlamenti pääsenute arvu. Tema valitsemisajal muutus Vasakpartei valitsevaks ideoloogiaks feminism. Oktoobris 2004 tegi ta ettepaneku, et mehed peaksid maksma nn meeste maksu, et tasuda koduse vägivalla eest.
2005. aastal aitas ta asutada parteid Feministlik Initsiatiiv, mis osales 2006. aasta parlamendivalimistel, kuid kogus vaid 0,7% valijate toetuse ega pääsenud parlamenti.
Thimphu ringkond

Thimphu ringkond on 1. järgu haldusüksus (ringkond) Bhutanis.
Thimphu ringkond piirneb idas Gasa, Punakha ja Wangdue Phodrangi ringkonnaga, kagus Dagana ringkonnaga, edelas Chukkha ringkonnaga, läänes Paro ringkonnaga ja põhjas Hiina Rahvavabariigiga (Tiibetiga).
Ringkonna halduskeskus on riigi pealinn Thimphu.
Ringkond jagyneb 10 vallaks ("gewog"):
Punakha ringkond

Punakha ringkond on 1. järgu haldusüksus Bhutanis.
&lt;br&gt;
Trashi Yangtse ringkond

Trashi Yangtse ringkond (kasutusel on ka variandid "Trashiyangtse ringkond" ning "Trasi Yangtse ringkond") on 1. järgu haldusüksus Bhutanis.
Gagauusid

Gagauusid (endanimetus "Gagauzlar") on turgi rahvas, kes elab peamiselt Moldova eristaatusega autonoomses piirkonnas Gagauusias ("Gagauz-Yeri"). Gagauusid räägivad turgi keelte oguusi rühma kuuluvat gagauusi keelt ja vene keelt.
Gagauuside üldarv on umbes 250 000. Neist elab Moldovas 171 000, suuremad rühmad elavad veel Ukrainas (32 000), Türgis (14 000), Bulgaarias (12 000) ja Venemaal (11 000). Eestis elas 2011. aasta rahvaloenduse andmetel 35 gagauusi. 2021. aasta rahvaloenduse andmetel elas Eestis 46 gagauusi (22 meest ja 24 naist). Neist 12 emakeel oli gagauusi keel ja 8 olid Eesti kodanikud.
Usund.
Suurem osa gagauusidest on õigeusulised kristlased.
New Brunswick

New Brunswicki provints on 1. järgu haldusüksus Kanadas. New Bruinswick on Kanada üks kolmest mereprovintsist.
New Brunswick piirneb põhjas Québeci provintsiga, idas Nova Scotiaga, kirdes Saint Lawrence'i lahega, kagus Fundy lahega ja läänes Ameerika Ühendriikide osariigi Maine'iga. 83% provintsist on kaetud metsaga, provintsi põhjaosa läbivad Apalatšid.
Elanike arv on 2021. aasta rahvaloenduse kohaselt 775 610. See on elanike arvult Kanada kaheksas provints. Pindala on 72 907 km², millega on see pindalalt kolmas väikseim provints Kanadas.
Provintsi nimi pärineb ajaloolise Saksamaa osa Braunschweigi ümbruskonnast (nii inglise kui ka prantsuse keeles on selle koha nimi "Brunswick").
See on ainuke Kanada provints või ala, mis on ametlikult kakskeelne (nii inglise kui ka prantsuse keel on võrdõiguslikud).
Haldusjaotus.
Provints on jagatud 15 maakonnaks:
Kohalikke omavalitsusi on 104, mis hõlmavad provintsi pindalast 10,9%, kuid kus elab 69,5% provintsi elanikkonnast.
AKM (täpsustus)

AKM on mitmetähenduslik lühend:
Lipukaartide mäng

Lipukaartide mäng oli 1980. aastate lõpu poole eesti koolilaste hulgas populaarne kaardimäng, mille kaardid valmistati käsitsi. Kaardipakk koosnes eri riike tähistavatest kaartidest, millele oli tavaliselt joonistatud riigilipu kujutis ja kirjutatud riigi nimi, pindala, rahvaarv ja pealinna nimi. Iga riigi kohta oli pakis üks kaart. Kaartide arv pakis sai maksimaalselt olla võrdne maailma riikide arvuga. Tavaliselt olenes kaartide arv autori järjekindlusest kaartide valmistamisel. 
Lipukaartidega mängiti mängu, mis meenutas natuke kaardimängu "Linnade põletamine". Pakk segati ja jaotati mängijate vahel ära nii, et iga mängija sai võrdse arvu kaarte. Mängija hoidis kaarte käes pakina ja mängus osales mängija paki kõige pealmine kaart. Kaartide jaotamise järel küsis alustav mängija üht kaardil toodud parameetri väärtust. Kõik teised mängijad võrdlesid seda oma kaardipaki pealmise kaardi vastava väärtusega ja see, kelle kaardi vastav väärtus oli suurim, võitis ringi ja sai teiste mängijate kaardid endale. Tihi saaja sai ühtlasi ka õiguse järgmisena küsida. Lisaks võrreldi ka lipu värvide arvu, riigi ja pealinna nime tähtede arvu. Mängija, kes suutis endale koguda kõik kaardid, oli mängu võitja.
Charles Fourier

François Marie Charles Fourier (7. aprill 1772 Besançon, Prantsusmaa – 10. oktoober 1837 Pariis) oli prantsuse utopistlik sotsialist ja ekstsentriline visionäär. 
Fourier' mõjutuste tõttu loodi Ameerika Ühendriikides Dallases kommuun La Reunion, nagu ka mitmed teised kommuunid USA-s.
Elulugu.
1789. aastal alustas ta üldarhitektuuriõpinguid. 1791. aastal kolis ta oma sünnilinnast Besanconist Lyoni.
Fourier deklareeris, et ühinemine ja koostöö oleksid ühiskondliku edu saladused. Ta uskus, et koostööle pühendunud ühiskond võib teha võimsa hüppe paremuse suunas kõigil arengusuundadel. Töölised tasustataks ümber vastavalt nende panusele töösse. Fourier nägi sellist koostööd aset leidmas kommuunides, mida ta nimetas "phalanx'iteks". Phalanxid oleks baseerunud "suurteks hotellideks" (või "Phalanstère'ks") nimetatud ülesehituse põhimõttel. Need ehitised oleksid neljakorruselised korterelamukompleksid, kus rikkamad paikneksid ülemistel korrustel ning vaeseimad naudiksid esimese korrusel elamist. Rikkus oleks tööd tehes kindlustatud, töid määrataks lähtuvalt iga indiviidi kirgedest ja huvidest lähtuvalt. Tööde eest, mille tegemist inimesed ei nautinud, oleks makstud rohkem palka. Mõned tööd, mida Fourier endale ette kujutas, nagu näiteks prügikontroll, oleks siiski kaheldavad täiskasvanud terve mõistusega inimeste maailmas.
Inimesed, kes sellistesse elamutesse asusid, ei pidanud siiski Fourier' ideid järgima. Phalanx'i stiilis ühiskondlikke elamuid hakati projekteerima ning ehitama 1840. aastal, pärast Fourier' surma. Neil vedas, kuna Fourier paistis oma eluajal silma pentsiku religiooni ja filosoofia seguna ühendatud uskumisega, millele ta andis omaenda nime. Üks fourierismi tõekspidamistest oli näiteks, et Maa on seatud läbi elama nelja erinevat ajastut. Fourier' eluajal olev ajastu pidi olema rikkuse ja edu periood. Pärast Fourier' surma järgnev ajajärk pidi aga inimestele kaasa tooma vaesuse ja traagika. Samuti oli määratud planeet Maa saama löögi antikarult, antivaalalt ja paljudelt teistelt antiolenditelt ning elukatelt. Üks mis kindel, on see: Charles Fourier' ideede järgmine tema eluajal nõudis suurt kannatust ja silmapaistvat usku tema unistustesse.
Fourier' kiindumus numbritesse juhtis ta ennustama, et ideaalne maailm, mida ta aitab luua, kestab 80 000 aastat, millest 8000 möödub "täiuslikus harmoonias", kus:
Mõjud.
Fourier' töö on märkimisväärselt mõjutanud Gustav Wynekeni, Guy Davenporti, Hakim Bey ja Paul Goodmani kirjutisi ning tõenäoliselt mõjutas itaalia magnaati Adriano Olivettit tema elektroonikatööstuse juhtimises. Eestis on Fourier' looming avaldanud mõju ansambli Vennaskond loomingule.
Kirjandus.
Fourier
Fourierism ja Fourier surmajärgsed mõjutused
Sosnovõi Bor

Sosnovõi Bor on linn Venemaal Leningradi oblastis, Soome lahe rannikul, umbes 80 km kaugusel Peterburist.
Linn sai alguse 1958. aastal tööliskülana. 1967. aastal hakati sinna rajama tuumaelektrijaama, mis hakkas tööle 1973. aastal. 19. aprillil 1973 sai Sosnovõi Bor ka linnaõigused.
Abja valla lipp

Abja valla lipp on Viljandi maakonnas asunud endise Eesti haldusüksuse Abja valla lipp.
Lipp on kinnitatud Eesti Vabariigi riigisekretäri poolt 14. mail 2004 ning selle näidis asub vallakantseleis.
Lipu kirjeldus.
Valla lipp on ruudukujuline vapilipp. Rohelisel kangale on lisatud diagonaalne valge väli, mis algab vardapoolsest alanurgast ning millele on paigutatud kolm sinist linaõit. Õied moodustuvad viiest sinisest kroonlehest ja viiest rohelisest tupplehest ning valgest südamikust.
Lipu värvid Pantone värviskaala järgi on roheline PMS 3415 ja sinine PMS: Process Blue.
Kandelipu normaalsuurus on 105×105 cm.
Põhjendus.
Sinised õied viitavad linakasvatusele ja linatöötlemisele, kui abjakate traditsioonilistele tegevusaladele ja jõukuseallikale. Valge väli sümboliseerib kaitstust, roheline aga ürgset loodust.
Kuensel

Kuensel on Bhutanis ilmuv ajaleht, mis asutati 1967 valitsuse bülletäänina.
2005. aastal oli see ainus riigis ilmuv ajaleht, ilmus kaks korda nädalas.
Aastal 1986 muudeti see inglise, dzongkha ja nepali keeles ilmuvaks nädalaleheks. 
Aastal 1992 andis ajalehte välja riiklikku subsiidiumi saav firma. 
Aastal 1996 suurendati inglis- ja dzonkhakeelse väljaande mahtu 12 leheküljelt 16 leheküljele ning nepalikeelse väljaande mahtu 8 leheküljelt 12 leheküljele.
Bernhard Schmidt

Bernhard Schmidt (11. aprill (vkj 30. märts) 1879 Naissaar – 1. detsember 1935 Hamburg) oli Eesti optik, astronoom ja leiutaja.
Elulugu.
Bernhard Schmidt sündis Naissaarel. Ta oli juba lapsest peale uudishimuliku ja loova meelega: tahus kirvega jääst läätsesid, meisterdas saksakeelse juhendi järgi fotoaparaadi ja tegi fotosid ning valmistas ise püssirohtu. Ühel saatuslikul päeval juhtus lõhkeaine katsetamise käigus õnnetus, mille tagajärjel ta kaotas parema käelaba.
Aastatel 1895–1901 elas ta Tallinnas, töötades Volta tehases joonestajana.
1901. aastal asus Bernhard Schmidt õppima Chalmersi Tehnoloogiainstituudis Göteborgis, mille jättis aga pooleli, sest samal aastal asus ta juba õppima Mittweida tehnikumi Leipzigi lähedal Saksamaal.
Mittweidas oli tal oma optikatöökoda, kus ta valmistas ja parandas observatooriumitele peegleid ja läätsi. Esimese maailmasõja ajal Schmidt kui Vene impeeriumi alam interneeriti, pärast sõda aga olid majanduslikud olud rasked ja optikatellimusi väga vähe.
1923. aastal naasis Bernhard Schmidt Eestisse, et siin õnne proovida. Peagi pöördus ta tagasi Saksamaale. Viimast korda külastas ta Eestit 1929. aastal, mil käis oma ema Maria matustel.
1930. aastal töötas ta välja optilise süsteemi, nn Schmidti kaamera, mis võimaldab suurtelt taevaaladelt saada vigadeta pilte. Leiutis valmis suure majandusliku depressiooni ajal ja ei leidnud kohest laiemat rakendust. Kuulsaks sai see 15 aastat hiljem, kui leiutis võeti kasutusele USA-s Mount Palomari observatooriumis. Schmidti korrektsiooniläätse kasutatakse ka Schmidt-Cassegraini optilise süsteemiga teleskoopides, mis on tänapäeval kõige levinumad arvutiseeritud amatöörteleskoobid.
Schmidt kõneles kodus eesti keelt ja säilitas surmani Eesti kodakondsuse.
Bernhard Schmidt suri 1. detsembril 1935 Hamburgi haiglas kopsupõletikku ja maeti Hamburg-Bergedorfi observatooriumi lähedale. Tema iseloomustamiseks on hauakivil sõnad: "Per aspera ad astra!" (ladina keeles 'läbi raskuste tähtede poole').
Isiklikku.
Bernhard Schmidt oli kirjaniku ja kunstniku Erik Schmidti onu.
Bhutani ngultrum

Bhutani ngultrum (dzongkha keeles དངུལ་ཀྲམ ("dNgul Tam" 'hõbemünt')) on Bhutani rahaühik.
Valuutatähis standardi ISO 4217 järgi on BTN. Lühend on "Nu". 
Ngultrum võeti kasutusele 1974.
Üks ngultrum jaguneb 100 tšhertrumiks ("Chhertrum"; lühend "Ch"). Kuni 1979. aastani jagunes see 100 tšetrumiks ("Chetrum"). 
Vahetuskursid.
Ngultrum võrdub väärtuselt India ruupiaga. 
India aitas Bhutanil 1960. aastatel Bhutani majandust arendada. Kui ngultrum kasutusele võeti, seoti see India ruupiaga. Põhjuseks on Bhutani majanduse tihe seos India majandusega: India arvele läheb umbes 95% Bhutani ekspordist ja 80% Bhutani impordist.
Ngultrum on otseselt konverteeritav ainult India ruupiaga, teiste valuutadega India ruupia kaudu. Ngultrumit aktsepteeritakse Bhutani lähedal asuvates India piirkondades.
Seisuga 7. jaanuar 2005 võrdus USA dollar 43,8400 ngultrumiga ja euro 57,2443 ngultrumiga. Seisuga 2. oktoober 2005 oli vahetuskurss 1 euro 54,04 ngultrumi vastu ja 1 ngultrum 0,02 euro vastu.
Vahetuskurss 24. augustil 2006
1 USA dollar = 46,5333 ngultrumit
1 euro = 59,4456 ngultrumit
1 Hiina jüaan = 5,83453 ngultrumit
1 Suurbritannia naelsterling = 88,0495 ngultrumit
Vahetuskurss 23. oktoobril 2009
1 euro = 69,89 ngultrumit
1 Eesti kroon = 4,4668 ngultrumit
Pangatähed ja mündid.
Käibel on järgmised pangatähed:
Käibel on järgmised mündid:
Käibel esinevad väga harva ka mündid:
Ajalugu.
Enne ngultrumi kasutuselevõttu jagunes ruupia 1957. aastani Bhutanis 64 "paisa"'ks ja hiljem 100 "naya paisa"'ks.
Enne kui Bhutan 1961 välismaailmale avanes, puudus Bhutanil rahamajandus. India ja Tiibetiga käis piiratud kaubavahetus, kuid kogu sisemaine kaubandus oli vahetuskaubandus. Isegi pärast 1961. aastat puudus Bhutanil oma valuuta, kuid India ruupia oli sestsaadik tihedalt käibel ning on jäänud siiani kehtivaks maksevahendiks. 
1960. aastatel asutati rahandussekretariaat, millest 1968. aastal sai rahandusamet. 
1968. aastal asutati maa esimene pank, Bank of Bhutan. Pangatähed võeti kasutusele 1974. aastal. 1975. aastal asutati kindlustusfirma Royal Insurance Corporation of Bhutan. 1982. aastal asutati eriseadusega Bhutani keskpank ("Royal Monetary Authority"). 1988. aastal asutati Bhutan Development Finance Corporation. 1993. aastal asutati börs Royal Securities Exchange.
1996. aastal asutati esimene erapank The Bhutan National Bank.
Chhetrum

Chhertrum on üks sajandik Bhutani ngultrumist. 
Ühik võeti kasutusele 1979. 
Käibel on mündid väärtustes:
Hrazdani jõgi

Hrazdan (armeenia Հրազդան) on jõgi Aasias Armeenia mägismaal.
Hrazdan algab umbes 1100 meetri kõrguselt Sevani järvest ning ülemjooksul voolab mägijõena läände, seejärel edelasse. Alamjooksul voolab Ararati tasandikul lõunasse ning suubub 826 meetri kõrgusel Türgi piiri lähedal vasakult Araksisse.
Jõe pikkus on 141 km ja valgala pindala 2560 km².
Hrazdani kaldal asuvad Sevan, Hrazdan, Masis ja Jerevan.
Jõel on mitmeid hüdroelektrijaamu. Aastail 1930–1962 rajati jõele nn Sevan-Hrazdani kaskaad, mis koosnes kuuest hüdroelektrijaamast.
Türgi keeles on jõe kohta kasutusel nimed "Zengi", "Zangu", "Zanga" ja "Zengy".
Merapi

Merapi on 2911 meetri kõrgune kihtvulkaan Jaaval. Seda ümbritseb viiekilomeetrine ohuala. 
Vulkaani kõrval on kuumusest moondunud esemeid esitlev muuseum.
Merapi on Indoneesia kõige aktiivsem vulkaan. Alates 1548. aastast on ta pursanud 68 korda. 1992. aastal alanud purse kestis 10 aastat.
Vulkaani jalamil asub 637 000 elanikuga Yogyakarta linn ning külad ulatuvad mäenõlvu mööda isegi 1700 meetri kõrgusele.
Vulkaan hakkas taas purskama 2006. aasta mai alguses. Kõik inimesed ümbruskonna küladest evakueeriti.
Tavaliselt toimub väiksem purse iga paari aasta tagant ja suurem iga tosina aasta tagant. Tähelepanuväärsed, paljude ohvritega pursked on toimunud aastail 1006, 1786, 1822, 1872 (lähiajaloo suurim purse) ja 1930.
1006. aasta purse kattis kogu Kesk-Jaava tuhaga. On oletatud, et see viis selles piirkonnas eksisteerinud hindude Matarami kuningriigi kokkuvarisemiseni, mis lubas tekkinud võimuvaakumi järel moslemitel saada Jaava valitsejateks.
Vulkaan hakkas uuesti purskama 26. oktoobril 2010. Selle ümbruskonnast evakueeriti üle 40 000 inimese. Hukkus vähemalt 32 inimest. Hävis üks küla.
Vanua Levu

Vanua Levu on saar Melaneesias, Fidži suuruselt teine saar. See asub suuremast saarest Viti Levust 64 km kaugusel põhjas.
Pindala 5587 km². Saar on mägine, kõrgus kuni 1032 meetrit. 
Saarel elas 2007. aastal 135 961 inimest.
Chetrum

Chetrum (dzongkha keeles "Phyed Tam" 'poolmünt') oli 1974–1979 väike Bhutani mündiühik.
Algselt oli "Chetrum"'i väärtus pool India ruupiat. Hiljem langes see umbes ühe paisa väärtusega vaskmündiks. 
Aastal 1957 jaotati Bhutani ruupia 100 "naya paisa"'ks. 
Aastal 1974 asendati Bhutani ruupia Bhutani ngultrumiga, mis jagunes 100 "Chetrum"'iks ("paisa"'ks) ning oli väärtuselt võrdne India ruupiaga. 
Aastal 1979 toimus mündireform, millega "Chetrum" asendati "Chhertrum"'iga.
Meru (vulkaan)

Meru on vulkaan Aafrikas Tansaanias Arusha piirkonnas, umbes 70 km Kilimanjarost läänes. Vulkaani ümbritseb Arusha rahvuspark.
Meru kõrgus on 4645 meetrit.
Viti Levu

Viti Levu on saar Melaneesias. 
Pindala 10 388 km². Saar on mägine, kõrgus kuni 1323 meetrit. 
Kuulub Fidžile. Saarel elab umbes 580 000 inimest.
Mythologia Fennica

"Mythologia Fennica" ("Soome mütoloogia") on Christfried Gananderi koostatud rootsikeelne ülevaateteos soome rahvausundist, mis ilmus 1789. aastal. See oli üks esimesi käsitlusi läänemeresoome ja üldse soome-ugri rahvaste usundist. 
Osa "Mythologia Fennica"st tõlkis saksa keelde Kristjan Jaak Peterson ning see ilmus 1822. aastal Johann Heinrich Rosenplänteri ajakirjas "Beiträge zur genauern Kenntniß der ehstnischen Sprache" pealkirjaga "Finnische Mythologie". Tõlkele lisas Peterson kommentaarid, mis käisid valdavalt eesti mütoloogia kohta. 
Kristjan Jaak Petersoni tõlge andis 19. sajandil innustust eesti rahvausundi ja rahvaluule kogumiseks ja uurimiseks, aga ka eesti rahvusromantilise pseudomütoloogia loomiseks. See teos mõjustas näiteks Friedrich Robert Faehlmanni, Friedrich Reinhold Kreutzwaldi jpt loomingut.
Alfaosake

Alfaosake koosneb kahest prootonist ja kahest neutronist, mis moodustavad heeliumi aatomituuma He. Alfaosakese mass on 6,644656 × 10-27 kilogrammi ehk 3,72738 GeV/c2 ja tema elektrilaeng on 2e.
Alfaosakesed tekivad raskete aatomituumade alfalagunemisel või kergete tuumade ühinemisel ja moodustavad alfakiirguse, mis on tugeva ioniseeriva toimega, kuid väikese läbivusega radioaktiivne kiirgus. Maa peal tekib alfakiirgus looduslikult ainult raskete tuumade lagunemisel.
Alfaosakesi kasutatakse ka elementaarosakeste kiirendites, kus tänu nende suurele massile ja elektrilaengule on võimalik neile anda suuremat energiat kui üksikutele prootonitele.
Alfaosakesi kiirgavad järgmised radioaktiivsed keemilised elemendid:
Pimp TV

"Pimp TV" oli telekanali CiTV põhisaade. 
See läks esmakordselt eetrisse 1. detsembril 2005 kell 19.30. Pimp TV lõpetas 31. oktoobril 2006.
Saadete salvestistega ilmus 2008. aastal 150 minuti pikkune DVD "The Very Worst of PIMP TV".
Eesti Roheline Erakond

Eesti Roheline Erakond (ERE) oli Eesti erakond, mis tekkis oktoobris 1990.
9. detsembril 1991 ühines ta 10. augustil 1989 asutatud Eesti Rohelise Parteiga, mille esimees oli Mario Kivistik. Mõlemad erakonnad olid välja kujunenud Eesti Rohelisest Liikumisest. Ühinenud erakonna nimeks sai Eesti Rohelised ja esimeheks Jüri Liim.
Abiellumine

Abiellumine ehk abielusõlmimine on juriidiline tehing, mille tulemusena abielu tekib.
Abiellumist nimetatakse ka laulatuseks, kuigi enamasti kasutatakse seda sõna kirikliku laulatuse puhul.
Kiriklik laulatus on katoliku kirikus ja õigeusu kirikus (tinglikult ka luterluses) abielu sakrament.
Statistika.
Kolmveerandi Tallinnas sõlmitud abielude puhul on abikaasad valinud varaühisuse.
Tver

Tver (vene "Тверь") on linn Venemaal, Tveri oblasti keskus. Asub kohas, kus Tmaka ja Tvertsa jõgi suubuvad Volga jõkke. Geograafilised koordinaadid on 56°52' N, 35°54' E.
Ajalugu.
Linn asutati 1135. aastal. Algul kuulus Novgorodi ja 1209. aastast Vladimiri-Suzdali valdusse. Linn hävitati 1238. aastal mongolite-tatarlaste poolt.
, "Tveri vürst"
1247. aastast oli Tveri vürstiriigi keskus ning Tveri vürst osales Moskva vürstiga võimuvõitluses Vene alade valitsemise pärast Kuldhordi valitseja jarlõki all. Kuni 1331. aastani valitses suurkhaani Uzbeki jarlõki alusel Vene alasid Tveri suurvürst Aleksandr Mihhailovitš. 
1485. aastal läks vürstkond Moskva suurvürstiriigi koosseisu.
Aastatel 1931–1990 kandis nime Kalinin.
Haldusjaotus.
Rajoonid.
Halduslikult jaguneb linn neljaks rajooniks. 2004. aastal liideti Tveriga Sahharovo alev, mis asub linnast kirdes ja millel pole linnaga ühist piiri.
Majandus.
Linna tähtsamad tööstusharud on masinaehitus (raudteevagunid, ekskavaatorid) ja toiduainetetööstus.
CiTV

CiTV ehk Cable Interactive TV oli noortele suunatud Eesti kaabeltelevisioonikanal.
Kanal oli eetris 24 tundi ööpäevas.
Programmi kuulusid otsesaated, omasaated ja muusikavideod.
CITV alustas saadete edastamist saatega "Pimp TV" 1. detsembril 2005 kell 19.30. CITV lõpetas tegevuse 31. oktoobril 2006.
Algselt pidi ka telekanali nimeks saama Pimp TV, kuid Kultuuriministeerium ei aktsepteerinud seda nime.
Telekanali järglane oli Eeter TV.
Taganrog

Taganrog on linn Venemaal Rostovi oblastis. Linn asub Aasovi mere Taganrogi lahe kaldal. 
Ajalugu.
Taganrog asutati 1698. aastal Peeter I käsul kindlusena ja Vene laevastikubaasina. 19. sajandil oli Taganrog tähtis kaubanduslinn.
1920–1924 oli Taganrog Ukraina NSV koosseisus.
Taganrogis on sündinud maalikunstnik ja pedagoog Konstantin Savitski, kirjanik Anton Tšehhov ja surnud keiser Aleksander I.
CITV

CITV (lühend nimest Children's ITV) on Suurbritannia ettevõtte ITV Digital Channels telekanal, mis on suunatud lastele.
Programm on eetris iga päev kella 6.00–18.00.
Kanal alustas tööd 1983. aastal.
Elista

Elista on linn Venemaal, Kalmõkkia pealinn. 
Ajalugu.
Elista asutati 1865, linnaõigused sai 1930. 1942 vallutasid linna sakslased. 1944 aastal küüditati kogu kalmõkkidest elanikkond Siberisse. Linnale anti uus nimi – Stepnoi. Aastal 1957, kui kalmõkkidel lubati kodumaale naasta, sai ka Elista oma endise nime tagasi.
Rahvastik.
2002. aasta rahvaloenduse andmetel oli Elista elanikest kalmõkke 63,3% ja venelasi 31,7%.
Haridus.
Elistas on üks kõrgkool Kalmõki Riiklik Ülikool. 
Vaatamisväärsused.
Elista peaväljakul asuvad Lenini ja Buddha ausammas. 
Linna idaosas asub Malelinn, mis rajati 1998 Elistas toimunud XXXIII maleolümpia jaoks. 
Linnas asub ka uus suur buda tempel, mille asukoha valis välja 1998. aastal linna külastanud dalai-laama.
Hea usu põhimõte

Hea usu põhimõte (ladina keeles "bona fide(s)") on üks õiguse üldpõhimõtteid, mida tunneb enamik maailma suuri õigussüsteeme.
Mandrieuroopa õigussüsteem.
Mandrieuroopa õigussüsteemis tähendab heas usus käitumine kohustust käituda nagu ausalt ja õiglaselt mõtlev isik. Heas usus käitumine tähendab muu hulgas poolte kohustust teha koostööd, kaitsta üksteise huve, edastada informatsiooni.
Hea usu põhimõtte eesmärk on tagada eraõiguses aususe, õigluse ja mõistlikkuse standardid. Hea usu põhimõte on abstraktne ning vajab igal konkreetsel juhul eraldi sisustamist. Sellest hoolimata võib hea usu põhimõte tõrjuda kõrvale nii lepingu kui seadusesätte, juhul kui nende kohaldamine viiks ilmselgelt ebaõiglase tulemuseni. 
Pooled ei saa hea usu põhimõtte kohaldamist piirata ega välistada. Kohustus käituda teineteise suhtes hea usu põhimõttest lähtuvalt rakendub sealjuures nii lepingu loomisele kui ka täitmisele. Seega tuleb juba lepingueelsete läbirääkimiste puhul arvestada üksteise huvisid ja õigusi, näiteks edastada tõeseid andmeid ning teatada kõigist olulistest asjaoludest.
Eesti õigus.
Võlaõigusseaduse § 6 kohaselt peavad võlausaldaja ja võlgnik teineteise suhtes käituma hea usu põhimõttest lähtuvalt ning võlasuhtele ei kohaldata seadusest, tavast või tehingust tulenevat, kui see oleks hea usu põhimõttest lähtuvalt vastuvõtmatu.
Huvitaval kombel on Eesti kui mandrieuroopa õiguse mõjusfääri kuuluva riigi võlaõigusseaduse § 7-sse sisse kirjutatud ka angloameerika õiguses sarnast rolli täitev mõistlikkuse põhimõte.
Tuleb eristada hea usu põhimõtet ja heauskset omandamist asjaõiguses.
Angloameerika õigussüsteem.
Üldises õiguses on heal usul märksa väiksem tähtsus, kuna seda sisustatakse pigem härrasmeheliku käitumise ja mittevaletamise kohustusena.
Heast usust märksa suurem tähtsus on üldises õiguses mõistlikkuse põhimõttel.
Rahvusvaheline õigus.
Kuivõrd hea usu mõiste kontseptsioonid erinevad mitte üksnes õigussüsteemide, vaid ka rahvuslike õiguskordade piirides, on universaalset ning kõiki riike rahuldavat hea usu üldpõhimõtet rahvusvahelises õiguses peaaegu võimatu sisustada.
See on ilmnenud eraõigust ühtlustada püüdes, näiteks ÜRO konventsioon kaupade rahvusvahelise ostu-müügi lepingute kohta sätestab artiklis 7, et konventsiooni tõlgendades tuleb arvesse võtta "heausksuse järgimist rahvusvahelises kaubanduses". Tegu on küllaltki hägusa sõnastusega.
Riikidevahelistes suhetes on Rahvusvaheline Kohus kohtuasjas "Border and Transborder Armed Actions (Nicaragua/Honduras)" leidnud, et kuigi hea usu põhimõte on üks peamisi õiguslike kohustuste teket ja sooritust juhtivaid põhimõtteid, ei ole see ise kohustuse allikaks seal, kus ühtegi kohustust muidu ei eksisteeriks. Ka siin on hea usu põhimõtte mõju kitsas.
Rosa Luxemburg

Rosa Luxemburg (5. märts 1871 Zamość, Varssavi kindralkubermang, Venemaa keisririik – 15. jaanuar 1919 Berliin, Saksamaa) oli juudi rahvusest Poola ja Saksamaa poliitik, marksist ja revolutsionäär.
Elulugu.
Rosa Luxemburg sündis Venemaa keisririiki kuulunud Varssavi kindralkubermangus Zamośćis, Lublini lähedal jõukas juudi kaupmehe perekonnas. Varssavi gümnaasiumis õppides liitus põrandaaluse Poola sotsiaaldemokraatliku liikumisega. 
Aastal 1889 emigreerus Šveitsi Zürichisse. Aastail 1890–1897 õppis Zürichi ülikoolis. Sel ajal ühines ta poola poliitiliste emigrantide ringiga, kes 1893 asutasid partei Poola Kuningriigi Sotsiaaldemokraatia. Asunud 1898 Saksamaale, sai Saksamaa Sotsiaaldemokraatliku Partei vasakpoolse tiiva juhiks. 
Kritiseeris teoses "Sozialreform oder Revolution?" (1899) Eduard Bernsteini revisionismi. 
Rosa võttis osa 1905. aasta revolutsioonist Varssavis. Lähenes bolševikele, propageeris Vene revolutsiooni kogemusi. Naasnud 1906 Saksamaale, jäi Poola Kuningriigi ja Leedumaa Sotsiaaldemokraatia juhatuse liikmeks. Osales III Internatsionaali töös. Taunis militarismi ja imperialismi, eitas rahvaste enesemääramise õigust (ka Poola riigi taasloomist). 
1909. aastal eraldus poliitiliste erimeelsuste pärast oma sõbrast ja Saksa sotsiaaldemokraatia juhist Karl Kautskyst.
Rosa Luxemburg oli I maailmasõja ajal militarismivastase agitatsiooni pärast veebruarist 1915 septembrini 1918 (vaheaeg veebruarist juulini 1916) vangis. Avaldas Juniuse varjunime all illegaalse brošüüri "Die Krise der deutschen Sozialdemokratie" ("Saksa sotsiaaldemokraatia kriis"), milles ründas sotsiaaldemokraatlike juhtide sõda toetavat poliitikat, kuid eitas ka rahvusliku vabadussõja võimalikkust. 
1916. aastal liitus Rosa Luxemburg koos Karl Liebknechtiga ja Spartakusbundiga Hugo Haase juhtimisel Saksamaa SDP vasakpoolse tiiva esindajate moodustatud uue Saksamaa Iseseisva Sotsiaaldemokraatliku Parteiga, mis toetas patsifismi ning oli vastu maailmasõja jätkamisele. 
9. novembrist 1918 andis koos Karl Liebknechtiga välja põrandaalust ajalehte Die Rote Fahne, kuulus Spartakusbundi asutajate ja juhtide hulka. Võitles Novembrirevolutsiooni ajal sotsialistliku vabariigi eest. 
Spartakusbundi konverentsil Berliinis 30. detsembrist 1918 kuni 1. jaanuarini 1919 asutati Saksamaa Kommunistlik Partei. Luxemburg ja Karl Liebknecht valiti selle esimeesteks. Pärast Berliini tööliste relvastatud väljaastumist 6.–14. jaanuaril 1919 mõlemad arreteeriti ja mõrvati vabakorpuslaste poolt.
Mälestuse jäädvustamine.
Ida-Saksamaa valitsus nimetas tema järgi väljaku nimega Rosa-Luxemburg-Platz ja U-Bahni (metroo) peatuse U2 liinil Berliini ajaloolises linnakeskuses, Mitte rajoonis. Volksbühne (Rahvateater) asub Rosa-Luxemburg-Platzil.
Trashi Chhoe Dzong

Trashi Chhoe Dzong ('hiilgava religiooni kindlus') on Bhutani pealinnas Thimphus asuv kindlusklooster (dzong).
Tegemist on kivist ja puust ehitisega, millel on paksud valge lubivärviga värvitud seinad, seitse punase katusega torni, mitu siseõue ja rikkalikult kaunistusi nii sees kui ka väljas. Kompleksis on üle saja ruumi. 
Klooster oli selle koha peal hiljemalt 1216. aastal (rajati algselt arvatavasti 12. sajandil) ning ehitati Shabdungi korraldusel ümber 1640. või 1650. aastatel. Aastatel 1962–1969, pärast Thimphu saamist riigi pealinnaks, rekonstrueeriti ja laiendati kuninga käsul kogu kompleks, mis on kannatada saanud kolmes tulekahjus ja ühes maavärinas (ning iga kord taastatud). Rekonstrueerimisel ei kasutatud naelu ega jooniseid. 
Dzong on Bhutani usujuhi "jhe khenpo" suveresidents. Kloostris elab alaliselt 10 munka. Samuti viibib kloostris külalismunkasid. Riigimungad ("dratshang") viibivad seal suviti. 
Dzongi ühes tiivas asub troonisaal ja kuninga kabinet ning sise- ja rahandusministeerium. Alates 1952. aastast asub seal riigi valitsus. Kuni 1993. aastani oli seal ka Rahvuskogu residents. 
Suve lõpus on Trashi Chhoe Dzongis maskitantsufestival (Thimphu festival, "tsechhu"), mis on turistide seas populaarne.
Välislingid.
"Trashi Chhoe Dzong"' on ka üks Bhutani traditsioonilistest maakondadest.